פרודלים השקעות

פרודלים השקעות בע"מ היא חברה ציבורית ישראלית הפעילה בתחום חומרי הגלם לתעשיית המזון והמשקאות ותעשיית הטעם והריח.

לחברה חברות בנות באירופה, בארצות הברית במרכז אמריקה ובאמריקה הדרומית, באמצעותן היא עוסקת בעיבוד חומרי גלם שמקורם בצומח ובהפקת רכיבים טבעיים מהם, בהם מיצים מרוכזים, שמנים אתריים, תמציות טעם וריח, סיבים תזונתיים, צבעי מאכל טבעיים ועוד. את תוצריה היא מוכרת ליצרני מזון ומשקאות בעולם. מניות החברה נסחרות החל מפברואר 2026 בבורסה לניירות ערך בתל אביב.

מייסד החברה והיו"ר שלה ב-25 שנותי הראשונות הוא ד"ר נח ברזובסקי. יו"ר ומנכ"ל החברה הוא בנו, צחי ברק.

היסטוריה
פעילותו של ד"ר ברזובסקי, בעל תואר דוקטור להנדסת מזון מהטכניון, בתחום פעילותה של החברה החלה בשנת 1987 בחברת פרודלים משאבים בע"מ. חברת פרודלים השקעות בע"מ נוסדה ב-15 ביולי 2001 בשם אינטס בע"מ, וב-26 ביולי 2016 שינתה את שמה לשם הנוכחי, פרודלים השקעות בע"מ. 

התפתחות החברה:
 עד שנת 2013 עסקה החברה בעיקר בסחר בינלאומי בחומרי גלם, בפרט בתחום הפירות. החברה התפתחה בצמיחה אורגנית ובאמצעות רכישות ומיזוגים. 
 בשנת 2014 הקימה החברה מפעל בוולנסיה שבספרד, העוסק בפעילות של ערבוב מיצים ורכיבי פרי. המפעל משמש גם כמרכז מחקר ופיתוח של הקבוצה, ועוסק בייצור תמציות טעם וריח ובמתן שירותי דה-אלכוהוליזציה. 
 בשנת 2015 הקימה החברה מפעל בברזיל, בשותפות בחלקים שווים עם חברה מקומית. המפעל מעבר פרי הדר ופירות טרופיים לשם ייצור מיצים, טעמים ורכיבים נוספים.
 בשנת 2017 החברה גייסה לראשונה הון ממשקיעים חיצוניים, ורכשה מפעל ייצור בפלורידה. 
 החל משנת 2019 החברה חוכרת מפעל בניו גרז'י, המשמש אותה לאספקת תערובות מיצים בארצות הברית.
 בשנת 2019 הקימה החברה מפעל ברוטרדם שבהולנד, לייצור מוצרים בתחום המשקאות.
 בשנת 2021 השלימה החברה את רכישת פעילות Rauner בגרמניה, העוסקת בייצור רכיבי פרי מפירות אדומים, תמורת כ-22 מיליון אירו.
 בשנת 2022 השלימה החברה את רכישת חברת FlavoLogic, ובכך נכנסה לתחום פתרונות הטעם מבוססי פרי ולתחום הפחתה והסרה של אלכוהול. 
 החל משנת 2022 חוכרת החברה אתר הפצה בלוס אנג'לס, לשם מתן שירותים ללקוחות במערב ארצות הברית. 
 בשנת 2025 החלה החברה בפעילות בתחום הצבעים הטבעיים, ולשם כך הקימה מעבדה בסלובניה וקו ייצור במפעל ברוטרדם.
 בשנת 2025 הקימה החברה שני מפעלים להפחתת והסרת אלכוהול, בוולנסיה שבספרד ובעמק נאפה בקליפורניה. 
 בדצמבר 2025 השלימהחברה את רכישת חברת הטעמים הצרפתית Rene Laurent SAS, תמורת כ-15.5 מיליון אירו.

לחברה תחומי פעילות אחדים:
 פתרונות המיץ: הפעילות בתחום זה כוללת רכישת פירות מספקים וסחיטתם למיצים, ורכישת מיצים מספקים. המיצים מיוצרים בריכוזים שונים ולפי מפרטים שונים, להתאמה לדרישת הלקוחות, שהם יצרנים בתחום המזון והמשקאות (החברה אינה מוכרת לצרכן הסופי). 
 פתרונות רכיבים ייחודיים: פיתוח, ייצור, שיווק ומכירה של רכיבים טבעיים בעלי ערך מוסף לתעשיות המזון, המשקאות, תעשיות הטעם והריח והתוספים הטבעיים, ובכלל זה ייצור ושיווק של שמנים אתריים, תמציות טעם וריח, צבעים טבעיים, סיבים תזונתיים ותערובות לתחום המשקאות. בנוסף כוללת הפעילות מיצוי טבעי של חומרי גלם ייחודיים בעלי תכונות בריאותיות, לייצור תוספי תזונה.
 פתרונות הפחתת והסרת אלכוהול: פעילות המבוססת על פטנט וטכנולוגיה המאפשרים השבת ארומות וטעמים מקוריים לאחר תהליך של הסרת אלכוהול, כך שהמוצר הסופי שומר על יתרונותיו המקוריים.

לחברה לקוחות ביותר מ-60 מדינות. 

בעלות
נכון לינואר 2026, נח ברזובסקי מחזיק ב-28.5% מהמניות, בנו צחי ברק מחזיק ב-27.05%, ובתו רעות ברזובסקי-גוטמן מחזיקה ב-6.9%. החברה לישראל מחזיקה ב-29% מהמניות (החל מינואר 2025), וחברת הראל השקעות מחזיקה 8.6% (החל מינואר 2022). בפברואר 2026 גייסה החברה כ־390 מיליון ש"ח לפי שווי של כ־2.1 מיליארד ש"ח בהנפקה של 15% ממניותיה, שבה כל אחד מהבעלים דולל ב-15%, ומניות החברה החלו להיסחר בבורסה לניירות ערך בתל אביב.

קישורים חיצוניים




 פרודלים השקעות בע"מ - תשקיף להשלמה, באתר "מאיה", 24 בפברואר 2026
 מצגת - פברואר 2026, באתר "מאיה" 

הערות שוליים

קטגוריה:ישראל: חברות שהוקמו ב-2001
קטגוריה:תל אביב-יפו: חברות
קטגוריה:תעשייה כימית בישראל
קטגוריה:תעשיית מזון בישראל
קטגוריה:חברות ניחוחות
קטגוריה:חברות הנסחרות בבורסה לניירות ערך בתל אביב